CELEX: 52012PC0712
Language: lv
Date: 2012-11-29
Title: Priekšlikums EIROPAS PARLAMENTA UN PADOMES REGULA , ar ko groza Regulu (ES, Euratom) Nr. 966/2012 attiecībā uz Eiropas politisko partiju finansēšanu

|
			
		
		
		52012PC0712
		
			Priekšlikums EIROPAS PARLAMENTA UN PADOMES REGULA , ar ko groza Regulu (ES, Euratom) Nr. 966/2012 attiecībā uz Eiropas politisko partiju finansēšanu /* COM/2012/0712 final - 2012/0336 (COD) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Finanšu regula[1] ir jāgroza, lai ņemtu
vērā grozījumus, kas ierosināti Komisijas Priekšlikumā
Eiropas Parlamenta un Padomes regulai par Eiropas politisko partiju un Eiropas
politisko fondu statusu un finansēšanu[2], ar ko aizstās pašreizējo Regulu
(EK) Nr. 2004/2003[3].
Piemērojot Līguma par Eiropas Savienības darbību (LESD)
224. pantu, projektā regulai, ar ko aizstāj Regulu (EK)
Nr. 2004/2003, iekļauti jauni noteikumi par, cita starpā,
politisko partiju un politisko fondu finansēšanu Eiropas līmenī.
Lai tie būtu efektīvi, nepieciešams tiem pievienot atbilstīgu
finanšu noteikumu kopumu, kas nostiprināts Finanšu regulā.
Tiek ierosināts Finanšu regulā starp
otro daļu („Īpaši noteikumi”) un trešo daļu („Nobeiguma un pārejas
noteikumi") iekļaut jaunu sadaļu „Iemaksas”. 
Visbeidzot, nav paredzēts, ka šajā
posmā saskaņā ar LESD 290. pantu tiks pieņemts
deleģētais akts attiecībā uz šo jauno sadaļu.
2.           APSPRIEŠANĀS AR
IEINTERESĒTAJĀM PERSONĀM UN IETEKMES NOVĒRTĒJUMU
REZULTĀTI
Priekšlikumā ir ņemta vērā
EP Rezolūcija par Eiropas politisko partiju finansēšanu (Giannakou
ziņojums)[4],
kurā uzskatīts, ka, ņemot vērā gūto pieredzi,
Eiropas politisko partiju un Eiropas politisko fondu finansēšana būtu
jāuzlabo attiecībā uz vairākiem aspektiem. Jo īpaši
tajā aicināts atteikties no dotāciju sistēmas un Finanšu
regulā izveidot jaunu finansēšanas sadaļu, „kas būtu
īpaši paredzēta un piemērota Eiropas partiju un fondu finansēšanas
jautājumiem”. 
Pēc rūpīgas analīzes tiek
ierosināts, ka politiskās partijas būtu jāfinansē
nevis ar darbības dotācijām, kā tas ir pašlaik, bet
izmantojot jaunu instrumentu („iemaksas”), kā tas atspoguļots
šajā priekšlikuma projektā.
Attiecībā uz Eiropas politiskajiem
fondiem tiek uzskatīts, ka tiem arī turpmāk būtu
jāsaņem darbības dotācijas. Eiropas Parlamenta
pieprasījums izslēgt no dotāciju sistēmas arī Eiropas
politiskos fondus nav pamatots, ņemot vērā to, ka Eiropas
politiskajām partijām raksturīgas īpatnības neattiecas
uz Eiropas politiskajiem fondiem. Turklāt lielākā daļa
Eiropas Parlamenta pausto bažu par grūtībām, ar kādām
saskaras minētie fondi saskaņā ar Finanšu regulu
(EK) Nr. 1605/2002[5]
izzūd, piemērojot Finanšu regulu, tādējādi
novēršot vajadzību pēc īpašām atkāpēm. Tas
jo īpaši attiecas uz iespēju fondiem saņemt visu
priekšfinansējuma summu, neiesniedzot nodrošinājumu, un izveidot
finanšu rezerves no pašu resursiem, tā kā šīm rezervēm
paredzētās summas neņem vērā, pārbaudot atbilstību
bezpeļņas noteikumam.
Iemaksas Eiropas politiskajām
partijām ir balstītas uz modeli, kas ir līdzīgs
dotāciju sistēmai, bet tā īpatnības turpmāk tiks
izklāstītas sīkāk.
Turklāt Komisija apspriedās ar
attiecīgajām ieinteresētajām personām (Eiropas
līmeņa politisko partiju un fondu pārstāvjiem, valstu un
akadēmiskajiem ekspertiem u.c.).
Visbeidzot, šis priekšlikums vienlaicīgi
ar Komisijas Priekšlikumu Eiropas Parlamenta un Padomes regulai par Eiropas
politisko partiju un Eiropas politisko fondu statusu un finansēšanu
sākotnēji tika iesniegts kā Komisijas darba dokuments[6]. 
3.           PRIEKŠLIKUMA JURIDISKIE
ASPEKTI
3.1.        Jauna sadaļa Finanšu
regulā: „Iemaksas Eiropas politiskajām partijām”
Ar priekšlikumu tiek izveidota jauna
sadaļa Finanšu regulā, proti, Otrās daļas
VIII sadaļa, kas veltīta iemaksām Eiropas politiskajām
partijām, un atcelti īpašie noteikumi attiecībā uz Eiropas
politiskajām partijām, kuri pašlaik ir paredzēti Pirmās
daļas VI sadaļā (Dotācijas).
3.2.        Būtiskās
izmaiņas salīdzinājumā ar pašreizējo dotāciju
sistēmu.
Ar šo priekšlikumu tiek ieviesti šādi
elementi.
3.2.1.     „Gada darba programmas”
atcelšana
Iepriekš
minētā Giannakou ziņojuma 18. punktā tiek
aicināts atteikties no gada darba programmām Eiropas
politiskajām partijām, norādot, ka šis priekšnosacījums nav
tām piemērots un netiek prasīts nevienas dalībvalsts
tiesību aktos.
Jo īpaši
politisko partiju darbības prasa daudz lielāku elastību un
spēju reaģēt uz aktuālajiem notikumiem, nekā to
spēj nodrošināt dotāciju sistēma, kas, ja tiek
pieprasīts finansējums, prasa iesniegt gada darba programmu un
budžeta projektu. 
Šā iemesla
dēļ iemaksas būtu jāpiešķir, neprasot gada darba
programmu vai darbības budžeta projektu.
3.2.2.     Atbilstības
kritēriju ieviešana 
Atbilstības
kritēriji politisko partiju finansēšanai ir ieviesti
saskaņā ar priekšlikumu regulai par Eiropas politisko partiju un
Eiropas politisko fondu statusu un finansēšanu. Praksē
kredītrīkotājam tieši no Eiropas politisko partiju reģistra
(kas izveidots EP) būtu jāpieprasa apliecības, kas apstiprina,
ka Eiropas politiskās partijas ir pienācīgi
reģistrētas un izpildījušas attiecīgos pienākumus
(piem., iesniegušas pārskatu), to darbība nav apturēta vai
tām nav piemērots administratīvs sods, kā tas
paredzēts iepriekš minētajā regulas priekšlikumā.
3.2.3.     Atlases kritēriju
atcelšana
Jaunajā
sadaļā vairs nebūs paredzēti atlases kritēriji, jo nav
lietderīgi pārbaudīt Eiropas partiju finansiālās un
operatīvās spējas pilsoņu pārstāvībai,
vēl jo vairāk, ja netiek iesniegta gada darba programma vai budžeta
projekts.
3.2.4.     Tiesību aktos noteikto
pienākumu kontrole
Ir ieviests
noteikums ar nepārprotamu prasību, ka Eiropas politiskās
partijas nevajadzētu izslēgt no reģistra vai tām
nevajadzētu piemērot administratīvo sodu tajā finanšu
gadā, uz kuru attiecas iemaksa. Šādos gadījumos to iemaksas
tiktu samazinātas vai pārtrauktas, un jebkurš izmaksāts
priekšfinansējums tiktu atgūts. 
Pirms
izmaksāt starpību, kredītrīkotājam būtu
jāpieprasa šāds apstiprinājums no EP reģistra. 
3.2.5.     Izdevumu, nevis darbību
kontrole
Atteikšanos no
esošās dotāciju sistēmas, kura paredz darba programmas un
budžeta projekta iesniegšanu, nevajadzētu uzskatīt par „pilnīgu
rīcības brīvību”, kas ļautu politiskajām
partijām ļaunprātīgi izlietot ES līdzekļus. Lai
gan finansiālais atbalsts būtu jāpiešķir bez gada darba
programmas un darbības budžeta projekta, Eiropas politiskajām
partijām būtu ex post jāpamato Savienības
līdzekļu pareiza izlietošana.
Jo īpaši
kredītrīkotājam būtu jāpārbauda, vai ES
līdzekļi ir izlietoti šajā regulā noteiktajos termiņos
to atlīdzināmo izdevumu apmaksai, kas noteikti uzaicinājumā
izdarīt iemaksas. Šis risinājums vienkāršos iemaksu
pieprasīšanu, jo nav jāiesniedz gada darba programma vai budžeta
projekts, un tas ļaus politiskajām partijām brīvāk
veikt darbības un pielāgot tās gada laikā.
3.2.6.     Termiņi ES
līdzekļu izlietošanai
Giannakou ziņojuma 24. punktā ierosināta iespēja
„veidot rezerves un pārnest līdzekļus”. Jaunā sadaļa
neliedz Eiropas politiskajām partijām veidot rezerves no pašu
resursiem. Turklāt Eiropas politiskajām partijām vajadzētu
būt iespējai izmantot zināmu elastību attiecībā
uz termiņiem piešķirto ES līdzekļu izlietošanā.
Stingri piemērojot pienākumu izlietot šos līdzekļus tā
finanšu gada laikā, kuram iemaksas piešķirtas, to būtu
grūti apvienot ar nepieciešamību, ka Eiropas politiskajām
partijām to līdzekļi ir jāpielāgo vēlēšanu
ciklam.
Tomēr
neizmantotie ES līdzekļi būtu jāizlieto
saprātīgā laikposmā. Iemaksas Eiropas politiskajām
partijām būtu jāizmanto, lai segtu atlīdzināmos
izdevumus divu finanšu gadu laikā pēc attiecīgā finanšu
gada, kuram iemaksas piešķirtas (n + 2), bet pēc tam
kredītrīkotājam būtu jāatgūst visas
neizlietotās summas.
3.2.7.     Līdzfinansējums
Eiropas politisko partiju finansēšana
notiek atbilstoši līdzfinansējuma principam, kas noteikts ar Regulu
xx/xxxx, neskarot iepriekš minēto iespēju izmantot neizlietoto ES
iemaksu daļu atlīdzināmo izdevumu segšanai turpmāko divu
finanšu gadu laikā pēc attiecīgā finanšu gada, kuram
iemaksas piešķirtas.
3.2.8.     Finansēšanas metodes
Iemaksas tāpat kā dotācijas var
piešķirt, atlīdzinot procentuālu daļu no faktiskajiem
izdevumiem vai izmantojot sistēmu, kurā ir iepriekš noteikts
vienreizējs maksājums, vienības izmaksas un vienotas likmes. 
3.2.9.     100 %
priekšfinansējums
Iemaksas būtu jāveic kā viens
priekšfinansējuma maksājums, kas atbilst 100 % no summas, ja
vien pamatotu iemeslu dēļ kredītrīkotājs nenolemj
citādi. 
3.2.10.   Procenti par
priekšfinansējumu
Atkāpjoties no Finanšu regulas
5. panta, visus procentus, kas iegūti no priekšfinansējuma
summām, ko saņēmušas Eiropas politiskās partijas,
vajadzētu izlietot, lai apmaksātu atlīdzināmus izdevumus
turpmākajos divos finanšu gados.
3.2.11.   Sankciju un kontroles
režīms 
Tāpat kā attiecībā uz
dotācijām jaunajā sadaļā vajadzētu būt
standarta noteikumiem par EP, OLAF un Revīzijas palātas
kontroli. Tajā būtu jāparedz tas pats sankciju režīms
(administratīvas un finansiālas sankcijas), ko piemēro
dotāciju saņēmējiem.
4.           IETEKME UZ BUDŽETU
Paredzētie Finanšu regulas grozījumi
neietekmēs budžetu.
2012/0336 (COD)
Priekšlikums
EIROPAS PARLAMENTA UN PADOMES REGULA ,
ar ko groza Regulu (ES, Euratom) Nr. 966/2012
attiecībā uz Eiropas politisko partiju finansēšanu
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 322. pantu
saistībā ar Eiropas Atomenerģijas kopienas dibināšanas
līgumu un jo īpaši tā 106.a pantu,
ņemot vērā Eiropas Komisijas
priekšlikumu,
pēc leģislatīvā akta
projekta nosūtīšanas valstu parlamentiem,
ņemot vērā Revīzijas
palātas atzinumu[7],
saskaņā ar parasto likumdošanas
procedūru,
tā kā:
(1)       Politiskās partijas
Eiropas līmenī ir svarīgs faktors, kas veicina integrāciju
Savienībā.
(2)       Līguma par Eiropas
Savienību 10. pants un Eiropas Savienības Pamattiesību
hartas 12. panta 2. punkts nosaka, ka politiskās partijas
Eiropas līmenī veicina Eiropas politiskās apziņas
veidošanos un Savienības pilsoņu politiskās gribas izteikšanu. 
(3)       Eiropas Parlaments un Padome
2003. gada 4. novembrī pieņēma Regulu (EK)
Nr. 2004/2003 par noteikumiem, kas attiecas uz Eiropas līmeņa
politiskajām partijām un to finansēšanu[8]. 
(4)       Savā 2011. gada
6. aprīļa rezolūcijā par to, kā piemērot
Regulu (EK) Nr. 2004/2003 par noteikumiem, kas attiecas uz Eiropas
līmeņa politiskajām partijām un to finansēšanu[9], Eiropas
Parlaments, ņemot vērā gūto pieredzi, ierosināja
vairākus uzlabojumus Eiropas politisko partiju un Eiropas politisko fondu
finansēšanā.
(5)       Eiropas Parlaments un Padome
[..] pieņēma Regulu (ES) Nr. [..] par Eiropas politisko
partiju un Eiropas politisko fondu statusu un finansēšanu[10], ar ko
atceļ Regulu (EK) Nr. 2004/2003. Minētajā regulā
paredzēti jauni noteikumi, cita starpā attiecībā uz Eiropas
līmeņa politisko partiju un politisko fondu finansēšanu, jo
īpaši attiecībā uz finansēšanas nosacījumiem, veidiem
un finansējuma sadali, ziedojumiem un iemaksām, Eiropas Parlamenta
vēlēšanu kampaņu finansēšanu, pamatotiem izdevumiem,
finansēšanas aizliegumu, pārskatiem, īstenošanu un kontroli,
sankcijām un pārredzamību. 
(6)       Eiropas Parlamenta un Padomes
Regulā (ES, Euratom) Nr. 966/2012 (2012. gada
25. oktobris) par finanšu noteikumiem, ko piemēro Savienības
vispārējam budžetam[11]
(turpmāk „Finanšu regula”), būtu jāietver noteikumi par Eiropas
Parlamenta iemaksām Eiropas politiskajām partijām.
Minētajiem noteikumiem vajadzētu sniegt Eiropas līmeņa
politiskajām partijām lielāku elastības pakāpi
attiecībā uz termiņiem minēto iemaksu izlietošanai, kā
to nosaka partiju darbību īpatnības.           
(7)       Sistēma, kurā
finansiāls atbalsts Eiropas politiskajām partijām tika
nodrošināts ar darbības dotācijām, kā tas
paredzēts Finanšu regulas 125. panta 6. punktā, nav
piemērota partiju vajadzībām, jo īpaši pienākums
iesniegt gada darba programmu un darbības budžeta projektu, tā ir
prasība, kas nepastāv dalībvalstu tiesību aktos.
Tāpēc finansiālo atbalstu, ko piešķir Eiropas
politiskajām partijām, vajadzētu sniegt kā konkrētu
iemaksu, lai pielāgotos Eiropas politisko partiju konkrētajām
vajadzībām.
(8)       Lai gan finansiālais
atbalsts tiek piešķirts bez gada darba programmas un darbības budžeta
projekta, Eiropas politiskajām partijām būtu ex post
jāpamato Savienības līdzekļu pareiza izlietošana. Jo
īpaši kredītrīkotājam būtu jāpārbauda, vai
līdzekļi ir izlietoti šajā regulā noteiktajos termiņos
to atlīdzināmo izdevumu apmaksai, kas noteikti uzaicinājumā
izdarīt iemaksas. Iemaksas Eiropas politiskajām partijām
būtu jāizlieto divu finanšu gadu laikā pēc
attiecīgā finanšu gada, kuram iemaksa piešķirta, bet pēc
tam kredītrīkotājam būtu jāatgūst visas
neizlietotās summas. 
(9)       Savienības
līdzekļus, kas piešķirti Eiropas politiskās partijas
darbības izmaksu finansēšanai, nedrīkstētu izlietot citiem
mērķiem kā vien tiem, kas noteikti Regulā (ES)
Nr. [..], un jo īpaši, lai tieši vai netieši finansētu citas
struktūras, piemēram, valsts politiskās partijas. Eiropas politiskajām
partijām vajadzētu izlietot iemaksas kārtējo un
turpmāko izdevumu procentuālas daļas apmaksai, nevis lai
apmaksātu izdevumus vai parādus, kas radušies, pirms partija
iesniegusi pieteikumus par iemaksu saņemšanu.
(10)     Arī iemaksu
piešķiršana būtu jāvienkāršo un jāpielāgo Eiropas
politisko partiju īpatnībām, jo īpaši nepiemērojot
atlases kritērijus, nosakot 100 % priekšfinansējumu par
vispārēju noteikumu vai iespēju izmantot vienreizēju
maksājumu, vienotas likmes un vienības izmaksu finansējumu.
(11)     Iemaksas no Savienības
budžeta būtu jāsamazina vai jāpārtrauc, ja Eiropas
politiskās partijas neizpilda pienākumus, kas noteikti
Regulā (ES) Nr. [..].
(12)     Sankcijas, kuru pamatā ir
Finanšu regula un Regula (ES) Nr. [..] un kuras varētu uzlikt viena
un tā pati iestāde, būtu jāpiemēro saskaņotā
veidā un ievērojot principu non bis in idem (dubultās
sodīšanas nepieļaujamības principu). Saskaņā ar Regulu
(ES) Nr. [..] administratīvas un/vai finansiālas sankcijas, kas
paredzētas Finanšu regulā, nepiemēro vienā no
gadījumiem, kad sankcijas jau ir piemērotas, pamatojoties uz Regulu
(ES) Nr. [..]. 
(13)     Tādēļ Finanšu
regula būtu attiecīgi jāgroza,
IR PIEŅĒMUŠI ŠO REGULU.
1. pants
Regulu (ES, Euratom) Nr. 966/2012
groza šādi. 
(1)          Otrajā daļā pievieno
šādu VIII sadaļu:
"VIII SADAĻA
IEMAKSAS EIROPAS POLITISKAJĀM PARTIJĀM
204.a pants 
Vispārīgi noteikumi
1.           Šajā regulā Eiropas
politiskās partijas ir vienības, kas izveidotas un kā tādas
reģistrētas saskaņā ar Eiropas Parlamenta un Padomes Regulu
(ES) Nr. […](*).
2.           Tiešas finansiālas
iemaksas no budžeta Eiropas politiskajām partijām var piešķirt,
ņemot vērā to ieguldījumu Eiropas politiskās
apziņas veidošanā un Savienības pilsoņu politiskās
gribas izteikšanā. 
204.b pants
Principi
1.           Iemaksas izlieto tikai, lai
atlīdzinātu procentuālo daļu no Eiropas politisko partiju
darbības izmaksām, kas tieši saistītas ar minēto partiju
mērķiem. Iemaksas nedrīkst izlietot, lai kādam atsevišķam
Eiropas politiskās partijas loceklim vai darbiniekam tieši vai netieši,
skaidrā naudā vai natūrā piešķirtu personīgas
priekšrocības. 
2.           Iemaksas nedrīkst
izlietot, lai finansētu trešo personu darbības, jo īpaši valsts
politiskās partijas vai politiskos fondus Eiropas vai valsts
līmenī, neatkarīgi no tā, vai iemaksas piešķir kā
dotācijas, ziedojumus, aizņēmumus vai saskaņā ar citu
līdzīgu vienošanos. 
3.           Uz iemaksām attiecas
pārredzamības un vienlīdzīgas attieksmes principi
saskaņā ar kritērijiem, kas noteikti Regulā (ES)
Nr. [..].
4.           Iemaksas Eiropas Parlaments
piešķir katru gadu un publicē saskaņā ar 35. panta
2. punktu.
5.           Eiropas politiskās
partijas, kas saņem iemaksas, tiem pašiem mērķiem nesaņem
citus līdzekļus no budžeta. Jebkurā gadījumā nevienu
izmaksu posteni nevar finansēt no budžeta divreiz.
204.c pants
Budžeta aspekti
Iemaksas izmaksā no Eiropas Parlamenta
budžeta iedaļas.
204.d pants
Uzaicinājums izdarīt iemaksas
1.           Iemaksas piešķir, katru
gadu publicējot uzaicinājumu izdarīt iemaksas, to publicē
vismaz Eiropas Parlamenta tīmekļa vietnē. 
2.           Katrai Eiropas politiskajai
partijai var piešķirt tikai vienu iemaksu gadā.
3.           Katra Eiropas politiskā
partija var saņemt iemaksas tikai tad, ja tā piesakās
finansējumam saskaņā ar noteikumiem un nosacījumiem, kas
paredzēti uzaicinājumā izdarīt iemaksas.
4.           Uzaicinājumā
izdarīt iemaksas nosaka pretendentu atbilstības kritērijus,
kā arī izslēgšanas kritērijus. 
5.           Uzaicinājumā
izdarīt iemaksas nosaka vismaz to izdevumu veidu, kurus var
atlīdzināt no iemaksām.
204.e pants
Piešķiršanas procedūra
1.           Iemaksu pieteikumus iesniedz
rakstiski, atbilstošā gadījumā arī drošā
elektroniskā formātā.
2.           Iemaksas nevar piešķirt
pretendentiem, kas iemaksu piešķiršanas procedūras laikā ir
kādā no situācijām, kuras minētas 106. panta
1. punktā, 107. pantā un 109. panta 1. punkta
a) apakšpunktā, un tiem, kas reģistrēti
108. pantā minētajā Centrālajā izslēgšanas
datu bāzē.
3.           Pretendentiem
jāapliecina, ka uz tiem neattiecas neviens no 2. punktā
minētajiem gadījumiem. 
4.           Iemaksas piešķir,
izmantojot nolīgumu vai lēmumu par iemaksas piešķiršanu, kā
noteikts uzaicinājumā izdarīt iemaksas.
5.           Lai izvērtētu un
pieņemtu lēmumu par iemaksas piešķiršanu,
kredītrīkotājam var palīdzēt komiteja.
Kredītrīkotājs precizē noteikumus attiecībā uz
šādas komitejas sastāvu, iecelšanu un darbību un noteikumiem
jebkāda interešu konflikta novēršanai. 
204.f pants
Izvērtēšanas procedūra 
1.           Pieteikumus atlasa,
pamatojoties uz Regulā (ES) Nr. [..] izklāstītājiem
piešķiršanas kritērijiem no tiem pieteikumiem, kas atbilst
atbilstības un izslēgšanas kritērijiem.
2.           Atbilstības
kritēriji paredz nosacījumus, kas jāizpilda pretendentam, lai
varētu saņemt iemaksu saskaņā ar Regulā (ES)
Nr. [..] paredzētajiem noteikumiem. 
3.           Kredītrīkotāja,
kurš atbildīgs par pieteikumu, lēmumā norāda vismaz
šādas ziņas:
(a)         
 iemaksas priekšmetu un kopējo summu;
(b)         
atlasīto pretendentu nosaukumu un
akceptētās summas;
(c)         
noraidīto pretendentu nosaukumu un
noraidīšanas iemeslus.
4.           Atbildīgais
kredītrīkotājs rakstveidā informē pretendentus par
lēmumu attiecībā uz viņu pieteikumu. Ja iemaksu pieteikums
ir noraidīts vai pieprasītās summas nav piešķirtas
daļēji vai pilnībā, kredītrīkotājs pamato
pieteikuma noraidījumu vai pieprasītās summas
nepiešķiršanu, jo īpaši atsaucoties uz atbilstības un
piešķiršanas kritērijiem, kas minēti 1. un
2. punktā.
204.g pants
Iemaksu veidi
1.           Iemaksas var piešķirt
kādā no šādiem veidiem:
(a)         
procentuālas daļas no faktiskajiem
izdevumiem atlīdzināšana;
(b)         
atlīdzināšana, pamatojoties uz
vienības izmaksām;
(c)         
vienreizējs maksājums;
(d)         
vienotas likmes finansējums;
(e)         
šā punkta a) līdz
d) apakšpunktā minēto veidu kombinācija.
2.           Var atlīdzināt
tikai izdevumus, kas atbilst kritērijiem, kuri noteikti
aicinājumā pieteikties iemaksām, un kas nav radušies pirms
dienas, kad iesniegts pieteikums.
204.h pants
 Iemaksu izlietošanas noteikumi
1.           Vienreizējie
maksājumi pamatā attiecas uz noteiktiem izdevumiem, lai veiktu
konkrētu Eiropas politiskās partijas darbību. Vienreizējos
maksājumus izmanto vienīgi kombinācijā ar citiem iemaksu
veidiem.
2.           Vienības izmaksas
attiecas uz visām vai noteiktām atlīdzināmo izdevumu
kategorijām, šādi izdevumi jau iepriekš skaidri norādīti ar
atsauci uz summu par vienību.
3.           Vienotas likmes
finansējums attiecas uz atlīdzināmo izdevumu noteiktām
kategorijām, šādi izdevumi jau iepriekš skaidri norādīti,
piemērojot procentuālo daļu.
4.           Ja izmanto vienreizējus
maksājumus, vienotas likmes finansējumu un vienības izmaksas, to
nosaka uzaicinājumā izdarīt iemaksas. Nolīgumā vai
lēmumā par iemaksas piešķiršanu iekļauj noteikumus, kas
ļauj pārbaudīt, ka ir izpildīti nosacījumi
vienreizējo maksājumu, vienotas likmes finansējuma vai
vienības izmaksu piešķiršanai.
204.i pants
Priekšfinansējums
Iemaksas izmaksā kā vienu
priekšfinansējumu 100 % apmērā, izņemot
pienācīgi pamatotus gadījumus, kad kredītrīkotājs
nolemj citādi.
204.j pants
 Nodrošinājums
Atbildīgais
kredītrīkotājs, ja tas uzskata par vajadzīgu un
samērīgu, katrā atsevišķā gadījumā un,
pamatojoties uz riska analīzi, var pieprasīt Eiropas politiskajai
partijai iepriekš iesniegt nodrošinājumu, lai samazinātu
finansiālos riskus, kas saistīti ar priekšfinansējuma samaksu,
bet tikai tad, ja, ņemot vērā viņa veikto riska
novērtējumu, politiskai partijai draud nenovēršams risks, ka
tā nonāks vienā no 106. panta 1. punkta a) un
d) apakšpunktā minētajām situācijām, vai ja
Eiropas Parlaments ir formāli uzsācis administratīvu
procedūru, kuras rezultātā tas savu iemaksu varētu
atņemt un/vai atsaukt. 
Regulas 134. pantā paredzētos
noteikumus par priekšfinansējuma nodrošinājumu attiecībā uz
dotācijām mutatis mutandis piemēro nodrošinājumiem,
ko var pieprasīt iepriekšējā daļā minētajos
gadījumos attiecībā uz priekšfinansējumu Eiropas
politiskajām partijām. 
204.k pants
Iemaksu izlietošana
1.           Iemaksas tiek izlietotas
saskaņā ar 204.b pantu.
2.           Jebkuru iemaksu daļu,
kas netiek izlietota attiecīgajā finanšu gadā, kuram iemaksas
piešķirtas, ir jāizlieto jebkādiem atlīdzināmiem
izdevumiem, kas radušies līdz n + 2. gada
31. decembrim. Pārējo iemaksu daļu, kas nav izlietota
noteiktajā termiņā n + 2, atgūst
saskaņā ar pirmās daļas 5. nodaļu.
3.           Eiropas politiskās
partijas ņem vērā maksimālo līdzfinansējuma
likmi, kas noteikta ar Regulu xx/xxxx. Iepriekšējo divu gadu iemaksu
atlikušās summas nevar izlietot, lai finansētu to daļu, kas
Eiropas politiskajām partijām jānodrošina no pašu resursiem.
4.           Eiropas politiskās
partijas vispirms izlieto līdzekļus, kas nav izlietoti finanšu
gadā, kuram iemaksas piešķirtas, pirms sāk izlietot pēc
minētā gada beigām piešķirtās iemaksas.
5.           Visi procenti, kas uzkrāti
par maksājumiem, kuri veikti kā priekšfinansējums, tiek
uzskatīti par daļu no Savienības iemaksām.
204.l pants
Ziņojums par iemaksu izlietojumu
Eiropas politiskā partija, ievērojot
nosacījumus un termiņus, kas noteikti uzaicinājumā
izdarīt iemaksas, iesniedz kredītrīkotājam
apstiprināšanai gala ziņojumu par iemaksu izlietojumu un
pārskatus. 
Kredītrīkotājs sagatavo gada
darbības pārskatu, kas minēts 66. panta
9. punktā, pamatojoties uz pirmajā daļā minēto
gala ziņojumu un pārskatiem. Ziņojuma sagatavošanai viņš
var izmantot citus pavaddokumentus. 
204.m pants
 Atlikušās summas izmaksa
1.           Iemaksas summu uzskata par
galīgu tikai tad, kad atbildīgais kredītrīkotājs ir
pieņēmis 204.l pantā minēto gala ziņojumu un
pārskatus. Ziņojuma un pārskatu pieņemšana neskar
turpmākas pārbaudes, ko veic Eiropas Parlaments. 
2.           Jebkura neizlietota
priekšfinansējuma summa nav galīga, kamēr Eiropas politiskā
partija to nav izlietojusi tādu atlīdzināmo izdevumu apmaksai,
kas atbilst uzaicinājumā izdarīt iemaksas noteiktajiem kritērijiem.

3.           Ja Eiropas politiskā
partija nepilda savas saistības attiecībā uz iemaksu
izlietojumu, iemaksas aptur, samazina vai pārtrauc pēc tam, kad
Eiropas politiskajai partijai ir dota iespēja iesniegt savus
apsvērumus.
4.           Pirms atlikušās summas
izmaksāšanas kredītrīkotājs pārliecinās, ka
Eiropas politiskā partija joprojām ir reģistrēta Regulas
(ES) Nr. [..] 6. pantā minētajā reģistrā un
ka laikposmā no regulas piemērošanas dienas līdz tā finanšu
gada beigām, kuram iemaksas piešķirtas, partijai nav piemērota
neviena no minētās regulas 22. pantā paredzētajām
sankcijām. 
5.           Ja Eiropas politiskā
partija vairs nav reģistrēta Regulas (ES) Nr. [..]
6. pantā minētajā reģistrā vai partijai ir
piemērota kāda no minētās regulas 22. pantā
paredzētajām sankcijām, atbildīgais
kredītrīkotājs var apturēt, samazināt vai
pārtraukt iemaksas un atgūt iemaksas nolīguma vai lēmuma
ietvaros nepareizi izmaksātās summas, to darot proporcionāli
kļūdas, pārkāpuma, krāpšanas vai citu pienākumu
saistībā ar iemaksām neizpildes smaguma pakāpei – pēc
tam, kad Eiropas politiskajai partijai ir dota iespēja iesniegt savus
apsvērumus.
204.n pants
Kontrole un sankcijas
1.           Visos iemaksu nolīgumos
vai lēmumos skaidri paredz, ka Eiropas Parlamentam, Eiropas Birojam
krāpšanas apkarošanai un Revīzijas palātai ir kontroles
pilnvaras, pārbaudot dokumentus un veicot pārbaudes uz vietas,
attiecībā uz visām Eiropas politiskajām partijām,
līgumslēdzējiem un apakšlīgumu slēdzējiem, kas
saņēmuši Savienības līdzekļus.
2.           Saskaņā ar šīs
regulas 109. pantu un neskarot Regulas (ES) Nr. [..] 22. panta
7. punktu, kredītrīkotājs pretendentiem var piemērot
administratīvas un finansiālas sankcijas, kas ir iedarbīgas,
samērīgas un atturošas. 
3.           Sankcijas, kas minētas
2. punktā, var piemērot arī tām Eiropas politiskajām
partijām, kuras pieteikuma par iemaksām iesniegšanas brīdī
vai pēc tam, kad tās saņēmušas iemaksas, uz
kredītrīkotāja informācijas pieprasījumu ir sniegušas
nepatiesas ziņas vai vispār nav sniegušas informāciju.
204.o pants
Dokumentu glabāšana
1.           Eiropas politiskās
partijas saglabā dokumentus, pavaddokumentus un citus datus, kas attiecas
uz iemaksām, piecus gadus pēc 204.l pantā minētā
gala ziņojuma un pārskatu iesniegšanas. 
2.           Dokumentus, kas saistīti
ar revīzijām, pārsūdzībām, tiesvedību vai
atlīdzības prasījumu kārtošanu, kuri izriet no iemaksu
izlietojuma, saglabā līdz šādu revīziju,
pārsūdzību vai tiesvedība beigām vai
atlīdzības prasījumu nokārtošanai.
___________________
(*)     OV [..]
"
(2)          Regulas
121. panta 2. punktā pievieno šādu j) apakšpunktu:
"j) otrās daļas
VIII sadaļā minētās iemaksas Eiropas politiskajām
partijām."
(3)          Svītro
125. panta 3. punkta otro daļu un 125. panta
6. punktu.
2. pants
Šī regula stājas spēkā
divdesmitajā dienā pēc tās publicēšanas Eiropas
Savienības Oficiālajā Vēstnesī.
Šī regula uzliek saistības
kopumā un ir tieši piemērojama visās dalībvalstīs.
Briselē,
Eiropas Parlamenta vārdā —                       Padomes
vārdā —
                                                                       
priekšsēdētājs                                                priekšsēdētājs
[1]               Eiropas
Parlamenta un Padomes Regula (ES, Euratom) Nr. 966/2012 (2012. gada
25. oktobris) par finanšu noteikumiem, ko piemēro Savienības
vispārējam budžetam, un par Padomes Regulas (EK, Euratom)
Nr. 1605/2002 atcelšanu. (OV L 298, 26.10.2012., 1. lpp.).
[2]               COM 499/2012
final, 12.9.2012.
[3]               Eiropas
Parlamenta un Padomes 2004. gada 4. novembra Regula (EK)
Nr. 2003/2003 par noteikumiem, kas attiecas uz Eiropas līmeņa
politiskajām partijām un to finansēšanu. (OV L 297,
15.11.2003., 1. lpp.).
[4]               „Par to, kā piemērot Regulu (EK)
Nr. 2004/2003 par noteikumiem, kas attiecas uz Eiropas līmeņa
politiskajām partijām un to finansēšanu", 2011. gada
15. marts – (2010/2201 (INI)).
[5]               2002. gada
25. jūnija Regula (EK) Nr. 1605/2002
(OV L 248, 16.9.2002., 1. lpp.).
[6]               Komisijas darba dokuments COM 500/2012 final,
19.9.2012., Prototips priekšlikumam par Finanšu regulas grozījumu, ar ko
ievieš jaunu sadaļu par Eiropas politisko partiju finansēšanu.
[7]           OV [..]., [..]., [..]. lpp.
[8]               OV
L 297, 15.11.2003., 1. lpp.
[9]               2010/2201
(INI). 
[10]             OV L …
[11]             OV
L 298, 26.10.2012., 1. lpp.